Twee vas ná hulle kind in toe motor los | Maroela Media
Annali Snoer, paramedikus van Netcare911 red die kind uit die toe motor. Foto: news24.com
Morné Nagel en Abel Modimoeng, die flink karwagte wat gehelp het om die kind uit die toe motor te red. Foto: www.beeld.com en geneem deur Tom de Wet
Karwagte Morné Nagel en Abel Modemoeng het gaan ondersoek instel toe die voertuig se alarm omstreeks 14:30 in die Goldfields-winkelsentrum se parkeerarea afgegaan het. Toe hulle die kind sien, het hulle die polisie en paramedici ontbied. Annali Snoer, 'n paramedikus vir Netcare911 het 'n suurstofsilinder gebruik om 'n ruit te breek en om water en 'n nat ambulanslaken vir die kind aan te gee. Die temperatuur was in die hoë dertigs, en in die toe motor nog hoër. Die winkelsentrum se sekuriteit het drie aankondigings in die winkelsentrum en by die aangrensende casino gedoen om die voertuigeienaar in kennis te stel. Omstreeks 16:30 het twee mans, wat glo skoene gaan koop het, rustig aangestap gekom, het Beeld berig. Hulle sê die voertuigeienaar het weggehardloop. Beide is in hegtenis geneem op aanklag van kinderverwaarlosing. Die kind se 23-jarige moeder is na die toneel ontbied en sy het aangevoer die mans het die kind in die motor sonder haar toestemming geneem. Die kind is in die ambulans gestabiliseer.
In nog 'n saak sal 'n vrou, Shelly Khumalo, Maandag in die landdroshof in Vereeniging verskyn op aanklag van kinderverwaarlosing nadat sy glo haar twee jong kinders in 'n geparkeerde motor by 'n winkelsentrum gelaat het. Sy het glo ook weerstand gebied toe die polisie haar in hegtenis wou neem en sy het glo ook 'n polisiebeampte aangeval.
Dit gaan my verstand te bowe en die optrede van sulke ouers, volwassenes is walglik. Selfs ook diegene wat diere so in motors laat. NO. 1 is die hitte faktor 'n rol maar ook die veiligheid van die kinders.